CELEX: 32021R1335
Language: lt
Date: 2021-05-27 00:00:00
Title: Komisijos deleguotasis reglamentas (ES) 2021/1335 2021 m. gegužės 27 d. kuriuo dėl spiritinių gėrimų, pagamintų derinant spiritinį gėrimą su vienu ar daugiau maisto produktų, ženklinimo iš dalies keičiamas Europos Parlamento ir Tarybos reglamentas (ES) 2019/787

2021 8 12   
               
               
                  LT
               
               
                  Europos Sąjungos oficialusis leidinys
               
               
                  L 289/4
               
            
         
            KOMISIJOS DELEGUOTASIS REGLAMENTAS (ES) 2021/1335
            2021 m. gegužės 27 d.
            kuriuo dėl spiritinių gėrimų, pagamintų derinant spiritinį gėrimą su vienu ar daugiau maisto produktų, ženklinimo iš dalies keičiamas Europos Parlamento ir Tarybos reglamentas (ES) 2019/787
         
         
            EUROPOS KOMISIJA,
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/787 dėl spiritinių gėrimų apibrėžties, apibūdinimo, pateikimo ir ženklinimo, spiritinių gėrimų pavadinimų naudojimo pateikiant ir ženklinant kitus maisto produktus, spiritinių gėrimų geografinių nuorodų apsaugos ir žemės ūkio kilmės etilo alkoholio ir distiliatų naudojimo gaminant alkoholinius gėrimus, kuriuo panaikinamas Reglamentas (EB) Nr. 110/2008 (1), ypač į jo 50 straipsnio 3 dalį,
            
            kadangi:
            
               
                           (1)
                        
                        
                           Reglamento (ES) 2019/787 11 straipsnio 3 dalyje nustatytos alkoholinių gėrimų, pagamintų derinant atskiros kategorijos spiritinį gėrimą arba spiritinį gėrimą su geografine nuoroda su kitais maisto produktais, apibūdinimo, pateikimo ir ženklinimo taisyklės. Tokie alkoholiniai gėrimai apibūdinami vartojant sudėtinius terminus, sudarytus iš to reglamento I priede nurodytų spiritinių gėrimų kategorijų teisinio pavadinimo arba spiritinio gėrimo geografinės nuorodos kartu su kitų maisto produktų pavadinimu;
                        
                     
            
               
                           (2)
                        
                        
                           Reglamento (ES) 2019/787 11 straipsnio 3 dalyje nereikalaujama, kad pagaminto alkoholinio gėrimo pavadinimas būtų pateikiamas tame pačiame regėjimo lauke kaip ir sudėtinis terminas. Tai gali paskatinti vartotojus manyti, kad sudėtinis terminas yra tikrasis alkoholinio gėrimo pavadinimas – taip būtų neteisėtai piktnaudžiaujama spiritinių gėrimų kategorijų ar geografinių nuorodų reputacija, ypač tais atvejais, kai pagamintas alkoholinis gėrimas yra spiritinis gėrimas;
                        
                     
            
               
                           (3)
                        
                        
                           Europos Parlamento ir Tarybos reglamento (ES) Nr. 1169/2011 (2) 7 straipsnio 1 dalies a punkte reikalaujama, kad informacija apie maistą nebūtų klaidinanti, visų pirma dėl maisto produkto pobūdžio ir tapatumo. To reglamento 9 straipsnyje nustatytas reikalavimas pateikti privalomą informaciją apie maistą, įskaitant maisto produkto pavadinimą, o to reglamento 13 straipsnyje reikalaujama privalomą informaciją apie maistą žymėti gerai matomoje vietoje taip, kad ji būtų lengvai matoma, aiškiai įskaitoma ir, jei taikoma, neištrinama;
                        
                     
            
               
                           (4)
                        
                        
                           pagal Reglamento (ES) 2019/787 9 straipsnį Reglamente (ES) Nr. 1169/2011 nustatyti pateikimo ir ženklinimo reikalavimai taikomi alkoholiniams gėrimams, pagamintiems spiritinius gėrimus derinant su kitais maisto produktais. Siekiant užtikrinti, kad tų reikalavimų, visų pirma, taikomų iš tokių derinių pagamintiems spiritiniams gėrimams, būtų kuo geriau laikomasi, tikslinga reikalauti, kad pagaminto spiritinio gėrimo teisinis pavadinimas būtų pateikiamas tame pačiame regėjimo lauke kaip ir tą derinį apibūdinantis sudėtinis terminas – tai turėtų būti daroma kiekvieną kartą, kai spiritinio gėrimo aprašyme, pateikime ar etiketėse yra nurodytas sudėtinis terminas. Tai padės išvengti klaidinančios praktikos ir užtikrinti, kad vartotojai būtų tinkamai informuojami apie tikrąjį spiritinių gėrimų, pagamintų derinant spiritinius gėrimus su kitais maisto produktais, pobūdį;
                        
                     
            
               
                           (5)
                        
                        
                           tačiau ši prievolė neturėtų būti taikoma, kai pagal Reglamento (ES) 2019/787 10 straipsnio 5 dalies b punktą spiritinio gėrimo teisinis pavadinimas pakeičiamas sudėtiniu terminu, kuriame yra terminas „likeris“ arba „cream“, jeigu galutinis produktas atitinka to reglamento I priedo 33 kategorijos reikalavimus;
                        
                     
            
               
                           (6)
                        
                        
                           todėl Reglamentas (ES) 2019/787 turėtų būti atitinkamai iš dalies pakeistas;
                        
                     
            
               
                           (7)
                        
                        
                           turėtų būti nustatytas pereinamasis laikotarpis, per kurį būtų taikomos šiame reglamente nustatytos ženklinimo nuostatos, kad spiritinius gėrimus, paženklintus iki 2022 m. gruodžio 31 d. laikantis Europos Parlamento ir Tarybos reglamento (EB) Nr. 110/2008 (3) nuostatų, būtų galima toliau teikti rinkai nereikalaujant jų perženklinti;
                        
                     
            
               
                           (8)
                        
                        
                           laikantis Reglamento (ES) 2019/787 51 straipsnio 3 dalies ir siekiant išvengti bet kokio reguliavimo vakuumo, šis reglamentas turėtų būti taikomas atgaline data nuo 2021 m. gegužės 25 d.,
                        
                     
            PRIĖMĖ ŠĮ REGLAMENTĄ:
         
         
            
               
                  1 straipsnis
               
               Reglamento (ES) 2019/787 11 straipsnio 3 dalis pakeičiama taip:
               
                  
                     „3.   Sudėtiniai terminai, kuriais apibūdinamas alkoholinis gėrimas:
                     
                                 a)
                              
                              
                                 rašomi vienodais tokio pat šrifto, dydžio ir spalvos rašmenimis;
                              
                           
                                 b)
                              
                              
                                 rašomi neįterpiant jokio sudėtinių terminų nesudarančio teksto ar piešinio;
                              
                           
                                 c)
                              
                              
                                 rašomi šriftu, ne didesniu už alkoholinio gėrimo pavadinimui užrašyti naudojamo šrifto dydį; taip pat
                              
                           
                                 d)
                              
                              
                                 tais atvejais, kai alkoholinis gėrimas yra spiritinis gėrimas, prie jo visada pridedamas spiritinio gėrimo teisinis pavadinimas, kuris nurodomas tame pačiame regėjimo lauke kaip ir sudėtinis terminas, išskyrus atvejus, kai teisinis pavadinimas pakeičiamas sudėtiniu terminu pagal 10 straipsnio 5 dalies b punktą.“
                              
                           
               
            
            
               
                  2 straipsnis
               
               Spiritinius gėrimus, kurie neatitinka Reglamento (ES) 2019/787 su pakeitimais, padarytais šiuo reglamentu, 11 straipsnio 3 dalies d punkte nustatytų reikalavimų, tačiau kurie atitinka Reglamento (EB) Nr. 110/2008 reikalavimus ir kurie buvo paženklinti iki 2022 m. gruodžio 31 d., galima toliau teikti rinkai, kol pasibaigs jų atsargos.
            
            
               
                  3 straipsnis
               
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
               Jis taikomas nuo 2021 m. gegužės 25 d.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
               Priimta Briuselyje 2021 m. gegužės 27 d.
               
                  
                     Komisijos vardu
                  
                  
                     Pirmininkė
                  
                  Ursula VON DER LEYEN
               
            
         
         
            (1)  OL L 130, 2019 5 17, p. 1.
         
            (2)  2011 m. spalio 25 d. Europos Parlamento ir Tarybos reglamentas (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004 (OL L 304, 2011 11 22, p. 18).
         
            (3)  2008 m. sausio 15 d. Europos Parlamento ir Tarybos reglamentas (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinantis Tarybos reglamentą (EEB) Nr. 1576/89 (OL L 39, 2008 2 13, p. 16).